b'\n_START_ARTICLE_\nBrasilian talous\n_START_SECTION_\nMaatalous\n_START_PARAGRAPH_\nBrasilia kasvattaa riitt\xc3\xa4v\xc3\xa4sti ruokaa itselleen ja ruokaa menee my\xc3\xb6s vientiin. T\xc3\xa4rkeimpi\xc3\xa4 vientiin menevi\xc3\xa4 kasveja ovat soijapavut, sokeriruoko ja kahvi. Osa sokeriruo\xe2\x80\x99on tuotannosta menee autojen polttoaineeksi, Brasilia on edell\xc3\xa4k\xc3\xa4vij\xc3\xa4 biopolttoaineissa. Kotimaan tarveviljalajeista t\xc3\xa4rkeimm\xc3\xa4t ovat maissi, riisi ja vehn\xc3\xa4. Brasilian kaupallisesta puutavarasta, josta valmistetaan sellua ja paperia, suurin osa saadaan eukalyptus- ja m\xc3\xa4ntyplantaaseilta maan etel\xc3\xa4- ja kaakkoisosista. Brasiliassa kalastetaan l\xc3\xa4hinn\xc3\xa4 Amazonin altaan makean veden kaloja ja hallituksen patoaltaista koillisessa. P\xc3\xa4\xc3\xa4osa maan merikalastussatamista on etel\xc3\xa4ss\xc3\xa4, mutta koillisrannikollakin kalastetaan hummereita ja katkoja vientiin._NEWLINE_Brasilia on yksi maailman suurimmista lihantuottajista ja maailman suurin siipikarjan- ja naudanlihan viej\xc3\xa4. Selvityksien mukaan ep\xc3\xa4kohtia lihantuotannossa ovat sek\xc3\xa4 ty\xc3\xb6ntekij\xc3\xb6iden ty\xc3\xb6olot ja ty\xc3\xb6per\xc3\xa4iset sairaudet ett\xc3\xa4 ymp\xc3\xa4rist\xc3\xb6ongelmat. Karjankasvatus ja soijanviljely rehuteollisuuden tarpeisiin ovat johtaneet suurin sademetsien hakkuisiin kun sademetsi\xc3\xa4 muutetaan viljely- ja laidunmaaksi. 2017 paljastui suuri lahjusskandaali, joka liittyi pilaantuneen lihan maastaviemiseen. Brasilian maatalousministeri\xc3\xb6 on huolissaan, ett\xc3\xa4 jotkin maat saattavat est\xc3\xa4\xc3\xa4 brasilialaisen lihan tuonnin.\n_START_SECTION_\nEnergia\n_START_PARAGRAPH_\nBrasilian s\xc3\xa4hk\xc3\xb6ntarpeesta 84\xc2\xa0% tyydytet\xc3\xa4\xc3\xa4n vesivoimalla. Vesivoimalaitoksia on eniten tihe\xc3\xa4\xc3\xa4n asutetuissa etel\xc3\xa4- ja koillisosissa. Maassa on kaksi ydinvoimalaa, Rio de Janeiron l\xc3\xa4hell\xc3\xa4 Angrassa. Kolmatta voimalaa rakennetaan.'